Predkladacia správa

Predkladaná analýza dopadu nelegálneho trhu s tabakom, tabakovými výrobkami, liehom a liehovinami bola vypracovaná na základe uznesenia vlády Slovenskej republiky č. 177 zo dňa 3.3.2004 a bola iniciatívne rozšírená o problematiku nelegálneho trhu s liehom a liehovinami vzhľadom na to, že pri týchto dvoch komoditách podliehajúcich spotrebným daniam ide o podobné problémy s výrazným dopadom na príjmy štátneho rozpočtu. Podľa údajov výrobcov a predávajúcich tabakových výrobkov štát na spotrebnej dani z tabaku a tabakových výrobkov prichádza ročne o 4-7 mld. Sk a pri spotrebnej dani z liehu sú daňové úniky rádovo stovky miliónov Sk. 

Cieľom predkladanej analýzy je zhodnotiť súčasnú situáciu v oblasti nelegálneho dovozu a predaja tabaku, tabakových výrobkov, liehu a liehovín a informovať o prijatých a navrhovaných opatrenia na minimalizáciu týchto nelegálnych aktivít. 

Analýza dopadu nelegálneho trhu s tabakom, tabakovými výrobkami, liehom a liehovinami je rozdelená do troch častí. V prvej časti je zhodnotená situácia v oblasti nelegálneho dovozu a predaja tabaku, tabakových výrobkov, liehu a liehovín a na základe poznatkov daňovej  a colnej správy SR sú opísané najčastejšie formy nelegálnych aktivít pri týchto komoditách. V druhej časti analýzy sú uvedené doposiaľ prijaté opatrenia na obmedzenie nelegálneho dovozu a predaja tabaku, tabakových výrobkov, liehu a liehovín a tretia časť analýzy je zameraná na návrh ďalších opatrení. 

Ministerstvo financií SR uvedomujúc si závažnosť tejto problematiky sa nelegálnymi aktivitami v oblasti tabaku a tabakových výrobkov, ako aj liehu a liehovín, zaoberalo v materiáli o daňových únikoch na spotrebných daniach z augusta 2003, ktorý bol zverejnený  na internetovej stránke Ministerstva financií SR a obsahoval návrhy opatrení z oblasti legislatívy a výkonu kontroly. Mnohé z týchto navrhnutých opatrení sú v predkladanej analýze uvedené ako už prijaté opatrenia a v spolupráci s Colným riaditeľstvom SR, výrobcami a distributérmi tabakových výrobkov, liehu a liehovín sa v tretej časti materiálu navrhujú ďalšie opatrenia, ktoré budú viesť k minimalizovaniu nelegálnych aktivít. 

V rámci prijatých opatrení v oblasti legislatívy boli schválené zákony o spotrebných daniach, ktoré vytvárajú legislatívny rámec na minimalizovanie nelegálnych aktivít v oblasti dovozu a predaja tabakových výrobkov, liehu a liehovín. Do zákona o spotrebnej dani z tabakových výrobkov a zákona o spotrebnej dani z liehu boli zapracované viaceré účinné kontrolné mechanizmy používané v členských krajinách EÚ, ktoré umožnia efektívnejšiu kontrolu a správu spotrebnej dane z tabakových výrobkov a spotrebnej dane z liehu. V oblasti správy spotrebných daní je kľúčová dôsledná kontrola, vrátane pravidelnej fyzickej kontroly a vzájomná spolupráca a výmena informácií medzi colnými správami. 

Materiál neobsahuje doložku finančných, ekonomických, environmentálnych vplyvov a vplyvov na nezamestnanosť z dôvodu, že sa jedná o nelegislatívny informatívny materiál, ktorý nemá finančné, ekonomické, environmentálne vplyvy a vplyv na zamestnanosť.
Materiál sa predkladá bez rozporov.